
R A P O R T

asupra propunerii legislative pentru modificarea Legii nr. 76/2002 privind sistemul asigurărilor pentru şomaj şi stimularea ocupării forţei de muncă 

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu  propunerea legislativă pentru modificarea Legii nr. 76/2002 privind sistemul asigurărilor pentru şomaj şi stimularea ocupării forţei de muncă, trimisă cu adresa nr. 291 din 12 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1479/24.10.2005 -favorabil)

· Consiliului Economic şi Social (nr.2557j/17.11.2005 - negativ)

· Comisiei pentru buget, finanţe şi bănci (nr.255/11.05.2006 - negativ)

· Comisiei juridice, de disciplină şi imunităţi (nr. 31/472/27.04.2006 - negativ)

· Comisiei pentru egalitatea de şanse pentru femei şi bărbaţi (45/179/10.05.2006 – negativ)

precum şi punctul de vedere al Guvernului (nr. 19/04.01.2006- negativ).

Propunerea legislativă are ca obiect de reglementare modificarea legii nr. 76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul introducerii unui text nou la art.17 alin (2) referitor la înscrierea la şomaj a tinerilor absolvenţi provenind din centrele de plasament, precum şi modificarea alin (2) al art. 61 în sensul reînnoirii cererii şomerilor care nu beneficiază de indemnizaţie de şomaj pentru a fi luaţi în evidenţă în vedere medierii la 12 luni şi nu la 6 luni.

Comisia propune Plenului Camerei Deputaţilor respingerea iniţiativei legislative din următoarele considerente:


a) Potrivit art. 82 din Legea nr. 76/2002, prin absolvent al unei instituţii de învăţământ se înţelege persoana care a obţinut o diplomă sau un certificat de studii, în condiţiile legii, în una din instituţiile de învăţământ gimnazial, profesional, special, liceal, postliceal sau superior, de stat ori particular, autorizat sau acreditat în condiţiile legii.


Întrucât prevederile legale invocate nu fac distincţie în privinţa categoriilor sociale din rândul cărora provin absolvenţii, se consideră că absolvenţii proveniţi din centrele de plasament şi asistaţi de aceste centre pot beneficia de indemnizaţie de şomaj în aceleaşi condiţii ca şi celelalte persoane ce deţin statutul de absolvent al unei instituţii de învăţământ.


b) În ceea ce priveşte protecţia socială specială a tinerilor proveniţi din centrele de plasament, precizăm că aceasta este acordată persoanelor menţionate, potrivit Legii nr. 116/2002 privind prevenirea şi combaterea marginalizării sociale.

c) Modificarea propusă la art. 61 alin (2) contravine intenţiei legiuitorului de a stimula ocuparea forţei de muncă, prin determinarea persoanelor respective să îşi caute activ un loc de muncă conform pregătirii profesionale şi a opţiunilor, în vederea dobândirii statutului de persoane ocupate.

2. Propunerea legislativă face parte din categoria legilor organice, conform prevederilor art. 73 alin (3). din Constituţia României, republicată.

3. La dezbaterea propunerii au participat, în conformitate cu prevederile art.55 din Regulamentul Camerei Deputaţilor, republicat, în calitate de invitaţi: dl Eugen Preda – director în cadrul Agenţiei Naţionale pentru Ocuparea Forţei de Muncă şi d-na Veronica Dobre - director în cadrul Agenţiei Naţionale pentru Ocuparea Forţei de Muncă.

4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 7 voturi pentru şi 4 voturi împotrivă.

5. Propunerea legislativă a fost respinsă de Senat în şedinţa din 10 aprilie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune respingerea iniţiativei legislative.

Stelian DUŢU

